b"\n_START_ARTICLE_\nMagasin du Nord\n_START_PARAGRAPH_\nA/S Th. Wessel & Vett, Magasin du Nord \xe2\x80\x93 i daglig tale blot Magasin \xe2\x80\x93 er en k\xc3\xa6de af stormagasiner, der blev stiftet i 1868 i Aarhus og som i dag har forretninger p\xc3\xa5 Kongens Nytorv og i Fields i K\xc3\xb8benhavn samt i Lyngby, R\xc3\xb8dovre, Odense, Aarhus og Aalborg. Koncernen besk\xc3\xa6ftigede i 2009 ca. 1.000 fuldtidsansatte og havde i regnskabs\xc3\xa5ret 2011/12 en oms\xc3\xa6tning p\xc3\xa5 2,2 mia. kr. Magasin er ejet af den britiske stormagasink\xc3\xa6de Debenhams.\n_START_SECTION_\nHistorie\n_START_PARAGRAPH_\nFirmaets r\xc3\xb8dder g\xc3\xa5r tilbage til 1868, hvor Theodor Wessel og Emil Vett \xc3\xa5bnede en forretning med hvidevarer (en gammel betegnelse for boligtekstiler) i Aarhus under navnet Emil Vett & Co. Forretningen blev hurtigt en succes, og i 1870 kunne firmaet \xc3\xa5bne sin f\xc3\xb8rste filial i Aalborg. Samme \xc3\xa5r etablerede man et engrosfirma for hvidevarer p\xc3\xa5 \xc3\x98stergade i K\xc3\xb8benhavn under navnet Th. Wessel & Co._NEWLINE_Forretningen i Aarhus flyttede i 1871 til Immervad, hvor den stadig har til huse. Samme \xc3\xa5r flyttede den k\xc3\xb8benhavnske engrosforretning ind i lejede lokaler p\xc3\xa5 det dav\xc3\xa6rende Hotel du Nord p\xc3\xa5 Kongens Nytorv, der var et af datidens fineste hoteller, og hvor bl.a. H.C. Andersen havde boet i \xc3\xa5rene 1838-47. Forretningen tog navnet De forenede Hvidevare Forretninger ved Th. Wessel & Co., og samtidig startede man her detailsalg. Tidernes h\xc3\xb8jkonjunktur skabte eftersp\xc3\xb8rgsel p\xc3\xa5 varer, og forretningerne begyndte efterh\xc3\xa5nden ogs\xc3\xa5 at forhandle t\xc3\xb8j og m\xc3\xb8bler._NEWLINE_I 1876 flyttede Vett fra Aarhus til K\xc3\xb8benhavn, og firmaet skiftede navn til Th. Wessel & Vett. I 1879 tog selskabets afdelinger i hele landet det f\xc3\xa6lles navn Magasin du Nord, afledt af navnet p\xc3\xa5 det k\xc3\xb8benhavnske hotel. Ude p\xc3\xa5 Ydre N\xc3\xb8rrebro grundlagde de to driftige herrer i 1876 et v\xc3\xa6veri, Vett, Wessel & Fiala, som i 1887 blev viderf\xc3\xb8rt som dampv\xc3\xa6veri og m\xc3\xb8belstoffabrik i nye bygninger i Landskronagade p\xc3\xa5 Ydre \xc3\x98sterbro. Fabrikken var tegnet af Johan Schr\xc3\xb8der & Georg Wittrock og siden nedrevet._NEWLINE_Virksomheden lejede mere og mere af hotellet. I 1889 k\xc3\xb8bte den naboejendommen og \xc3\xa5ret efter selve det gamle hotel. I 1893-94 blev det gamle hotel og Hambros g\xc3\xa5rd revet ned, og den nuv\xc3\xa6rende bygning opf\xc3\xb8rtes i fransk nyren\xc3\xa6ssancestil ved arkitekterne Henri Gl\xc3\xa6sel og Albert Jensen. Murermester var Olaus Mynster. P\xc3\xa5 facaden st\xc3\xa5r den dag i dag med guldbogstaver \xe2\x80\x9cHotel du Nord\xe2\x80\x9d, men dette er kun for at mindes det gamle hotel \xe2\x80\x93 der har ikke v\xc3\xa6ret hotel i den nuv\xc3\xa6rende bygning. P\xc3\xa5 grunden l\xc3\xa5 der i middelalderen et borgt\xc3\xa5rn kaldet Kringlen, f\xc3\xb8r biskop Absalon rejste sin borg. _NEWLINE_Selskabet \xc3\xa5bnede afdelinger landet over som en slags franchise, hvor selvst\xc3\xa6ndige manufakturhandlere fik lov at benytte selskabets navn og s\xc3\xa6lge dets varer. I 1892 var der 50 filialer, i 1906 var tallet vokset til 98 og i 1920'erne n\xc3\xa5ede man op p\xc3\xa5 hele 170 filialer landet over. Desuden \xc3\xa5bnedes i 1911 varehuset Th. Wessel & Vett i Malm\xc3\xb8. I 1950'erne skiftede selskabet dog strategi og satsede fremover p\xc3\xa5 f\xc3\xa5 store forretninger frem for mange sm\xc3\xa5. I dag er der s\xc3\xa5ledes kun fem afdelinger tilbage._NEWLINE_Selskabet blev b\xc3\xb8rsnoteret i 1952. I 1954 fik virksomheden sit nuv\xc3\xa6rende logo med stjernen, og man begyndte at markedsf\xc3\xb8re sig under det korte navn Magasin._NEWLINE_Afdelingen i Aarhus, hvor det hele startede i 1868, blev efter knap 100 \xc3\xa5r revet ned, og i 1963-71 opf\xc3\xb8rte man et nyt moderne stormagasin samme sted tegnet af Aage C. Nielsen og Poul Andersen._NEWLINE_I 1991 k\xc3\xb8bte Magasin konkurrenten Illum p\xc3\xa5 Str\xc3\xb8get i K\xc3\xb8benhavn, og i 2003 blev 80% heraf solgt til investeringsselskabet Merrill Lynch._NEWLINE_Frem til midten af 1990'erne var selskabet kontrolleret af Emil Vetts efterkommere via Magasin du Nord Fonden, og helt frem til 2004 var Vetts oldebarn, baron Ebbe Wedell-Wedellsborg og dennes s\xc3\xb8n, baron Ditlev Wedell-Wedellsborg repr\xc3\xa6senteret i selskabets bestyrelse._NEWLINE_Efter en \xc3\xa5rr\xc3\xa6kke med underskud var Magasin i \xc3\xb8konomiske vanskeligheder. Ved overtagelsen af Illum havde man ogs\xc3\xa5 overtaget en stor kredit til Jyske Bank, der l\xc3\xb8bende var vokset, s\xc3\xa5 banken var blevet den st\xc3\xb8rste aktion\xc3\xa6r med en ejerandel p\xc3\xa5 40%. De to storaktion\xc3\xa6rer lagde i 1999 en handlingsplan, der skulle skaffe kontrollen over selskabet tilbage til familien og finde en k\xc3\xb8ber til bankens ejerandel. For at reducere sin g\xc3\xa6ld begyndte selskabet i 2001 at skille sig af med en r\xc3\xa6kke investeringsejendomme, og i 2004 blev de ejendomme, hvor afdelingerne p\xc3\xa5 Kongens Nytorv og i Lyngby havde til huse, solgt til hhv. Jyske Bank og HSH Nordbank for knap 1,5 milliard kroner, og i stedet blev der indg\xc3\xa5et leasingaftaler med tilbagek\xc3\xb8bsret (en s\xc3\xa5kaldt sale and lease back-aftale)._NEWLINE_Familien n\xc3\xa5ede ikke at genvinde kontrollen, og i november 2004 blev koncernen solgt til et islandsk k\xc3\xb8berkonsortium, M-Holding, med selskabet Baugur Group i spidsen. I den forbindelse k\xc3\xb8bte Magasin ejendommen p\xc3\xa5 Kongens Nytorv tilbage, og Magasin du Nord Fonden blev som del af handelen medejer heraf. I den forbindelse beskyldte en r\xc3\xa6kke sm\xc3\xa5aktion\xc3\xa6rer, hvis aktier blev tvangsindl\xc3\xb8st, fonden for at have solgt aktierne til for lav en pris mod til geng\xc3\xa6ld at blive delejer af ejendommen._NEWLINE_De mindre afdelinger i Aalborg, Kolding og City 2 havde i en \xc3\xa5rr\xc3\xa6kke k\xc3\xb8rt med underskud og lukkede i 2005. I 2006 blev ejendommene i Lyngby, Odense og Aarhus samt Illum-ejendommen k\xc3\xb8bt af ejendomsselskabet Atlas Ejendomme (senere fusioneret under navnet Landic Property) for 3 milliarder kroner._NEWLINE_Da indk\xc3\xb8bscenteret Field's p\xc3\xa5 Amager \xc3\xa5bnede i 2004, \xc3\xa5bnede her en afdeling af den britiske stormagasink\xc3\xa6de Debenhams, den hidtil eneste i Danmark. Afdelingen blev drevet som franchise af Baugur Group, der var medejer af Magasin. I 2006 blev forretningen omdannet til en Magasin-afdeling._NEWLINE_I september 2007 blev det offentliggjort, at Magasin lukker Mad & Vin i Aarhus og Odense i april 2008, og at supermarkederne erstattes af Irma-butikker. Supermarkederne i Lyngby og p\xc3\xa5 Kongens Nytorv videref\xc3\xb8res. I slutningen af 2009 lancerede Magasin du Nord en onlinebutik._NEWLINE_I februar 2009 gik Baugur Group i betalingsstandsning, og M-Holding blev overtaget af investeringsbanken Straumur. Senere samme \xc3\xa5r indgik banken et joint venture med den pakistanske storinvestor Alshair Fiyaz under navnet Solstra Holding, der k\xc3\xb8bte ejendommene tilbage fra Landic Property. I november 2009 blev Magasin k\xc3\xb8bt af Debenhams for 101 millioner kroner, mens Solstra beholdt ejerskabet af Illum samt de ejendomme, der huser stormagasinerne. I maj 2010 blev Fiyaz eneejer af Solstra, som i december 2010 i \xc3\xa5rets st\xc3\xb8rste danske ejendomshandel frasolgte Magasin-ejendommene i Lyngby, Odense og Aarhus til ATP og PensionDanmark for ansl\xc3\xa5et 1,5 milliard kroner. Ejendommen p\xc3\xa5 Kongens Nytorv var fortsat ejet af Solstra, indtil januar 2014 hvor den ogs\xc3\xa5 blev solgt til ATP og PensionDanmark, prisen blev ikke offentliggjort._NEWLINE_I 2013 \xc3\xa5bnede Magasin du Nord Fonden det lille Magasin du Nord Museum i Ving\xc3\xa5rdstr\xc3\xa6de 6, hvor skiftende udstillinger beretter om stormagasinets lange historie. I samme bygning har Magasin i 2004 genskabt det kvistv\xc3\xa6relse, hvor H.C. Andersen boede i 1827-28. Adgang hertil sker via tredje sal i stormagasinet._NEWLINE_I november 2016 offentliggjorde Magasin, at man i 2018 vil \xc3\xa5bne sin syvende danske stormagasin i Aalborg n\xc3\xa6rmere bestemt i Friis Citycenter, hvor Magasin i 2005 lukkede og gjorde plads til bycentret. Det er nu offentliggjordt at den nye butik \xc3\xa5bner 20/9 2018."